
Viselet és társadalom: A koraújkori viseletszabályozás a 17-18. században

Kulcsszavak: Viseletszabályozás; Szeben; öltözködés; társadalom; luxus
A dolgozat a kora újkori Magyar Királyság és Erdély viseletszabályozási statútumainak és luxusellenes rendelkezéseinek elemzésével foglalkozik, különös tekintettel Szeben városára. A kutatás célja, hogy feltárja, miként befolyásolták ezek a szabályozások a korszak társadalmi, gazdasági és kulturális viszonyait. A viseletszabályozások nemcsak az öltözködés kereteit határozták meg, hanem a társadalmi rend fenntartásának eszközei is voltak. A kutatás egy másik aspektusa a német városi minták hatása, amelyek jelentősen formálták az erdélyi és magyarországi szabályozásokat. Szeben város példája különösen részletes elemzés tárgyát képezi, bemutatva az 1752-es Kleider- und Polizeiordnung rendeletet, amely kilenc társadalmi csoport öltözködését szabályozta. A dolgozat a nemek közötti különbségekre is rávilágít, megmutatva, hogy a nőket szigorúbban érintették a szabályok, és nagyobb hangsúlyt kaptak a luxus korlátozásában.
A kutatás következtetései szerint a viseletszabályozások nem csupán a divattörténet szempontjából relevánsak, hanem árnyalt képet nyújtanak a társadalmi értékrendről, a gazdasági helyzetről és a kulturális hatásokról a kora újkori Erdélyben és Magyarországon.



